ബി.ജെ.പി. ബന്ധം പരസ്പരം ആരോപിച്ച് സഭയില് മുഖ്യമന്ത്രിയും പ്രതിപക്ഷവും തിരുവനന്തപുരം: കൊടകര കുഴല്പ്പണകേസില് ബി.ജെ.പിയുമായുള്ള ഒത്തുകളി പരസ്പരം ആരോപിച്ച് നിയമസഭയില് ഭരണപക്ഷവും പ്രതിപക്ഷവും. കേസില് ബി.ജെ.പിക്കാരെ രക്ഷിച്ച് മറ്റുകേസുകളില്നിന്നു തലയൂരാനുള്ള അന്തര്ധാരയാണ് നടക്കുന്നതെന്ന് പ്രതിപക്ഷം ആരോപിച്ചു. ഒത്തുകളിച്ച് ശീലിച്ചതിന്റെ ഭാഗമാണ് ആരോപണമെന്നു മുഖ്യമന്ത്രിയും തിരിച്ചടിച്ചു. റോജി എം. ജോണ് അടിയന്തരപ്രമേയത്തിന് അവതരണാനുമതി തേടി നല്കിയ നോട്ടീസിലാണ് മുഖ്യമന്ത്രിയും പ്രതിപക്ഷവും നേര്ക്കുനേര് വന്നത്. അടിയന്തരപ്രമേയത്തിന് അവതരണാനുമതി നിഷേധിച്ചതില് പ്രതിഷേധിച്ച് പ്രതിപക്ഷം സഭയില്നിന്ന് ഇറങ്ങിപ്പോയി. കുഴല്പ്പണം ഉപയോഗിച്ചത് ബി.ജെ.പി നേതാക്കളെന്നു തെളിഞ്ഞുവെന്നാണ് മുഖ്യമന്ത്രി പറഞ്ഞത്. എന്നാല് അതിലെ സൂത്രധാരന് ഉള്പ്പെടെ പ്രതികാളാകേണ്ടവരെല്ലാം സാക്ഷികളാക്കുകയായിരുന്നുവെന്ന് അടിയന്തരപ്രമേയത്തിന് അവതരണാനുമതി തേടിയ റോജി എം. ജോണ് ആരോപിച്ചു. കോടതിയില് ഈ കുറ്റപത്രത്തിന്റെ ഭാവി എന്താകുമെന്ന് നിയമവിദഗ്ധര്ക്കുപോലും സംശയമുണ്ട്. പത്തുവര്ഷമായി പണം കടത്തുന്നുവെന്നാണ് ധര്മരാജന്റെ മൊഴി. അപ്പോള് ഇവിടുത്തെ ഇന്റലിജന്സ് എവിടെപോയി, അവിടെയും അന്തര്ധാരയുണ്ടോയെന്നും റോജി ചോദിച്ചു. മുഖ്യമന്ത്രി പ്രധാനമന്ത്രിയെ സന്ദര്ശിച്ച് തിരിച്ച് ഇവിടെ കാലുകുത്തിയപ്പോള് സ്വര്ണകടത്ത് കേസ് അന്വേഷിച്ചിരുന്ന കസ്റ്റംസ് കമ്മിഷണര് സുമിത്കുമാറിന് സ്ഥലംമാറ്റമണ്ടായി എന്നും കുഴല്പ്പണക്കേസിലെ പ്രതികള് സാക്ഷികളയെന്നും റോജി പരിഹസിച്ചു. തങ്ങളുടെ പാര്ട്ടിക്ക് താല്പര്യമുണ്ടായിരുന്നത് നടക്കാത്തതില് നിന്നുള്ള വിഷമത്തിലാണ് ഇത്തരത്തില് പറയുന്നതെന്ന് മുഖ്യമന്ത്രി മറുപടി നല്കി. ഇതൊരു മാനസികാവസ്ഥയാണ്. അത് മാറ്റാന് സര്ക്കാര് വിചാരിച്ചാല് മാത്രം കഴിയില്ല. അന്നു പറഞ്ഞതെല്ലാം ജനങ്ങള് തള്ളി. ബി.ജെ.പിയുടെ വരെ വോട്ടുവാങ്ങിയിട്ടും നാണം കെട്ടു. അന്നത്തേതിനെക്കാളൂം നല്ലരീതിയില് തന്നെയാണ് തങ്ങള് തിരിച്ചുവന്നത്. ജനങ്ങള് അംഗീകരിച്ചതുകൊണ്ടാണ് ഇവിടെ ഇരിക്കുന്നത്. കേരളത്തില് ജനങ്ങള് രണ്ടാമതും തെരഞ്ഞെടുക്കപ്പെട്ട ഇടതുസര്ക്കാരിന്റെ മുഖ്യമന്ത്രിയെന്ന നിലയില് തന്നെയാണു പ്രധാനമന്ത്രിയെ കണ്ടത്. അദ്ദേഹത്തെ ഷാളും അണിയിച്ചിട്ടുണ്ട്. രാഷ്ട്രീയമായി തര്ക്കിക്കാം, എന്നാല് നാടിന്റെ വികസനത്തില് സര്ക്കാരുകള് ഒന്നിച്ചുനില്ക്കണമെന്ന് അദ്ദേഹത്തിന്റെ മുഖത്തുനോക്കി പറഞ്ഞിട്ടുമുണ്ട്. അത് അദ്ദേഹം സമ്മതിക്കുകയും ചെയ്തിട്ടുണ്ട്. പദ്ധതികള്ക്ക് കേന്ദ്രത്തിന്റെ സഹായം വേണം. അത് ഔദാര്യമല്ലെന്നും മുഖ്യമന്ത്രി പറഞ്ഞു. മുഖ്യമന്ത്രി അവാസ്തവമാണ് നിയമസഭയില് പറയുന്നതെന്ന് പ്രതിപക്ഷനേതാവ് വി.ഡി. സതീശന് തിരിച്ചടിച്ചു. സ്വര്ണം പിടിച്ചപ്പോള് കേന്ദ്ര ഏജന്സികളെ വിളിച്ചുവരുത്തിയത് മുഖ്യമന്ത്രിയാണ്. അദ്ദേഹത്തിന് ആകാം മറ്റുള്ളവര് പറഞ്ഞാല് ഉടന് വിമര്ശനം. പ്രതികള് സാക്ഷിയായത് പിണറായി മാജിക്കാണെന്നും സതീശന് പരിഹസിച്ചു.